32001R2013
L 272/24
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EО) № 2013/2001 НА КОМИСИЯТА
от 12 октомври 2001 година
относно временно разрешение за нова употреба на добавка и постоянно разрешение на добавка в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Директива 2001/46/ЕО на Европейския парламент и на Съвета (2), и по-специално член 3 от нея,
като има предвид, че:
(1)
Директива 70/524/ЕИО предвижда, че нови употреби на добавки може да се разрешават след разглеждане на заявление, подадено в съответствие с член 4 от директивата.
(2)
Член 9д, параграф 1 от Директива 70/524/ЕИО предвижда, че временно разрешение за ново използване на добавка може да се издава, ако са изпълнени условията на член 3а, букви б) до д) и ако е основателно да се приеме, с оглед на наличните резултати, при използване в храненето на животните тя има един от ефектите, посочени в член 2, буква а). Такова временно разрешение може да бъде предоставено за период до четири години, в случай на добавки, които са посочени в част II на приложение В към Директива 70/524/ЕИО.
(3)
Оценката на досието, което е предоставено във връзка с новата употреба на ензимния препарат, описан в приложение I, показва че той отговаря на тези условия и поради това може да бъде разрешен на временно основание за четиригодишен период.
(4)
Оценката на това досие показа също така че трябва да се вземат някои предпазни мерки, за да се избегне излагането на работници на тези добавки. Тази защита трябва да се осигури с прилагането на законодателството на Общността за здравословни и безопасни условия на труд.
(5)
Научният комитет по храненето на животните даде благоприятно становище по отношение на безопасността на този ензимен препарат.
(6)
Аварията в Чернобил причини радиоактивни отлагания на цезий, които замърсиха фуража в някои региони на Северна Европа. Поради дългия физически период на полуразпад на радиоактивния цезий, тези отлагания все още влияят върху животинската продукция. Тази извънредна ситуация все още продължава по-специално в Норвегия. Веществата в списъка в приложение II към настоящия регламент могат да се използват за почистване от замърсяването на засегнатия фураж. Поради това компетентните органи на Норвегия подкрепиха досие, което търси продължаване на разрешения период за това вещество.
(7)
Тази добавка е предназначена да бъде използвана само в замърсените области за ограничен период от време. При нормални условия не е необходимо да се използва тази добавка. Независимо от това, тя трябва да бъде налична в случай на подобни бъдещи инциденти в Общността.
(8)
Тъй като не бяха открити вредни ефекти по време на нейното вътрешно използване на ниво държави-членки и след временното разрешение, което беше дадено на ниво Общност през 1996 г., всички условия на член 3а от Директива 70/524/ЕИО са изпълнени. Поради това трябва да се даде постоянно разрешение на тази нова добавка, която принадлежи към групата на свързващи вещества на радиоизотопи, изброени в приложение II.
(9)
Мерките, предвидени в настоящия регламент, са в съответствие със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
Препаратът, който принадлежи към групата „Ензими“ в списъка в приложение I, се разрешава за използване като добавка при храненето на животни съобразно условията, постановени в приложение I.
Член 2
Добавката, която принадлежи към групата „Свързващи вещества на радиоизотопи“ в списъка в приложение II, се разрешава за използване като добавка при храненето на животните съобразно условията, постановени в приложение II.
Член 3
Настоящият регламент влиза в сила на третия ден след публикуването му в Официален вестник на Европейските общности.
Той се прилага от 14 октомври 2001 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 12 октомври 2001 година.